
PËR DISA SHTESA NË VENDIMIN E KËSHILLIT TË MINISTRAVE NR.430, DATË 9.7.1998 “ PËR DHËNIEN ME QIRA TË OBJEKTEVE TË NDËRMARRJEVE, SHOQËRIVE A INSTITUCIONEVE SHTETËRORE”


Në mbështetje të nenit 100 të Kushtetutës, të ligjit nr.8237, datë 1.9.1997 “Për disa ndryshime në ligjin nr.7926, datë 20.4.1995 “Për transformimin e ndërmarrjeve shtetërore në shoqëri tregtare””, ndryshuar me akte të tjera ligjore dhe të ligjit nr.8333, datë 23.4.1998 “Për një ndryshim në ligjin nr. 7512, datë 10.8.1991 “Për sanksionimin dhe mbrojtjen e pronës private, të nismës së lirë, të veprimtarive private të pavarura dhe privatizimit””, me propozimin e Ministrisë së Ekonomisë Publike dhe Privatizimit dhe Ministrisë së Kulturës, Rinisë dhe Sporteve, Këshilli i Ministrave

V E N D O S I :

Në vendimin e Këshillit të Ministrave nr.430, datë 9.7.1998 “Për dhënien me qira të objekteve, të ndërmarrjeve, shoqërive a institucioneve shtetërore”, të bëhen këto shtesa:
1. Në pikën 1, në shkronjën “b”, pas fjalëve “200-500 m2” shtohen fjalët: “...si dhe ndërtime kapacitive ( rezervuare dhe depozita karburanti, sillose etj.) të shkëputura, pavarësisht nga vëllimi i tyre.”.
-  Në shkronjën “c”, pas fjalës “501 m2” shtohen fjalët: “... si dhe  grup ndërtimesh  kapacitive (rezervuarë dhe depozita karburanti, sillose etj.)”.
2. Në pikën 3, pas fjalëve “çmimi i qirasë” shtohen fjalët: 
“... për ndërtesat dhe ndërtimet kapacitive.”.
- Po në pikën 3, në shkronjën “a”, pas fjalëve “çmimi i qirasë” shtohet fjala: “për ndërtesat.”.
Në fund shtohet paragrafi: “Për ndërtimet kapacitive, çmimi i qirasë  është 3USD/m3 në muaj.”
- Në shkronjën “b”, pas fjalëve “çmimi i qirasë”, shtohet fjala: “për ndërtesat”. 
Në fund shtohet paragrafi:  “Për ndërtimet kapacitive, çmimi i qirasë është 2USD/m3 në muaj.”
- Në shkronjën “c”, pas fjalëve “çmimi i qirasë”, shtohet fjala: “për ndërtesat”.
Në fund shtohet paragrafi:
“Për ndërtimet kapacitive, çmimi i qirasë është 2 USD/m3 në muaj.”
3. Pas pikës 3 shtohet pika 3/1, me këtë përmbajtje:
“Çmimi i qirasë së truallit të lirë (jo nën ndërtesë) përcaktohet sipas pikës 13 të vendimit të Këshillit të Ministrave nr.312, datë 30.6.1994.”.
4. Në pikën 4 pas fjalës: “pajisjet”  shtohet fjala: “galeritë”.
5. Në pikën 3, në shkronjën “a” shtohet paragrafi:
“Përjashtimisht, për institucionet, ndërmarrjet a shoqëritë shtetërore, me karakter kombëtar të sistemit të kulturës, rinisë dhe sporteve, çmimi dysheme i qirasë është 3 USD/m2 në muaj. Institucionet, ndërmarrjet dhe shoqëritë shtetërore, të karakterit kombëtar, përcaktohen nga Ministri i Kulturës, Rinisë dhe Sporteve.”
6. Në pikën 7, pas shkronjës “c”, shtohet pika 7/1 me këtë përmbajtje:
“Ndarja e të ardhurave nga dhënia me qira apo enfiteozë për institucionet, ndërmarrjet a shoqëritë shtetërore të sistemit të kulturës, rinisë dhe sporteve, të bëhet:
a) për objektet e dhëna me qira sipas pikës 1, shkronja “a”, të vendimit të  Këshillit të Ministrave nr.430, datë 9.7.1998 :
-90 për qind për institucionin, ndërmarrjen a shoqërine shtetërore;
-   10 për qind për buxhetin e shtetit;
b) për objektet e dhëna me qira sipas pikës 1, shkronja “b”, të vendimit të  Këshillit të Ministrave nr.430, datë 9.7.1998 :
-60 për qind për institucionin, ndërmarrjen a shoqërine shtetërore;
-25 për qind për Ministrinë e Kulturës, Rinisë dhe Sporteve;
-15 për qind për buxhetin e shtetit;
c)  për objektet e dhëna me qira sipas pikës 1, shkronja “c”, të vendimit të  Këshillit të Ministrave nr.430, datë 9.7.1998:
-50 për qind për institucionin, ndërmarrjen a shoqërine shtetërore;
-30 për qind për Ministrinë e Kulturës, Rinisë dhe Sporteve;
-20 për qind për buxhetin e shtetit.
Kur pasuritë e institucionit, ndërmarrjes a shoqërisë shtetërore jepen tërësisht me qira apo enfiteozë:
-10 për qind për Ministrinë e Ekonomisë Publike dhe Privatizimit;
-40 për qind për Ministrinë e Kulturës,  Rinisë dhe Sporteve; 
-50 për qind për buxhetin e shtetit.
7. Ngarkohen Ministria Ekonomisë Publike dhe Privatizimit, Ministria e Kulturës, Rinisë dhe Sporteve dhe Ministria e Financave të nxjerrin udhëzimin e përbashkët, për zbatimin e këtij vendimi.
Ky vendim hyn në fuqi pas botimit në Fletoren Zyrtare.

